tartuNLP/wikipedia-smugri-20251201 huggingface dataset:
Tanahun piirikunta

Tanahun piirikunta () on yksi Nepalin 75 piirikunnasta. Se sijaitsee Nepalin Läntisen kehitysalueen Gandakin vyöhykkeellä, Kathmandusta länsiluoteeseen.
Idässä piirikunnan naapurina on Gorkhan, etelässä Chitawanin ja Gulmin, lännessä Syangjan sekä pohjoisessa Kaskin ja Lamjungin piirikunta. 
Tanahun piirikunnassa asui vuonna 2011 yhteensä 323 288 ihmistä (315 237 as. vuonna 2001). Piirikunnan pinta-ala on 1 546 neliökilometriä ja väestötiheys 209 as./km2. Hallinnollinen keskus on Byasin kaupunki (aiempi nimi "Damauli", 42 899 as., 2011), joka oli vuonna 2001 piirikunnan ainoa kaupunki. Se sijaitsee Kathmandun ja Pokharan välisen valtatien varrella. Byasista Kathmanduun on linnuntietä 108 kilometrin matka.
Luonnonmaantieteellisesti piirikunta ryhmitellään osaksi Nepalin Läntistä kumpuvyöhykettä. Tarkemmassa jaottelussa piirikunnasta 2,3 % voidaan lukea alempaan trooppiseen, 88,0 % ylempään trooppiseen, 8,8 % subtrooppiseen ja hitunen (0,0 %) lauhkeaan kasvillisuusvyöhykkeeseen sekä 0,9 % vesistöihin kuuluvaksi.
Nepalin vuoden 2015 maanjäristyksen järistyskeskus sijaitsi Gandakin maakunnan koillisosassa Gorhkan piirikunnassa, joka on Tanahun naapuripiirikunta. Tanahussa ilmeni runsaasti järistystuhoja; muun muassa tuhansia koteja ja muita rakennuksia tuhoutui.
Kaksintaistelu (kappale)

Kaksintaistelu on syyskuussa 2002 ilmestynyt Yön single, jonka nimikappale on seuraavana vuonna ilmestyneeltä albumilta "Rakkaus on lumivalkoinen". "Kun talvi saapuu" on myöhemmin julkaistu vain vuoden 2006 kokoelmalla "Yön valoisa puoli".
Single nousi Suomen viralliselle listalle neljän viikon ajaksi ja oli korkeimmillaan sijalla kahdeksan.
Gunnar Halle

Gunnar Halle (s. 11. elokuuta 1965 Larvik) on norjalainen jalkapalloilija. Hänen pelipaikkansa oli puolustaja.
Halle pelasi urallaan Norjan pääsarjassa 163 ottelua, jotka kaikki Lillestrømissä. Hän voitti seurassa Norjan-mestaruuden kausina 1986 ja 1989 sekä Norjan Cupin kaudella 1985. Suurimman osan ammattilaisurastaan Halle pelasi Englannissa. Pääsarjatasolla 1. divisioonassa ja sen seuraajassa Valioliigassa hän pelasi 195 ottelua edustaen Oldham Athleticia, Leeds Unitedia ja Bradford Cityä. Toisella sarjatasolla 1. divisioonassa Halle pelasi 151 ottelua edustaen samoja kolmea seuraa ja lisäksi Wolverhampton Wanderersia.
Norjan A-maajoukkueessa Halle pelasi 64 ottelua ja teki viisi maalia vuosina 1987–1999. Hän oli mukana MM-kilpailuissa 1994 ja 1998.
Saavutukset.
Lillestrøm:
EGS-zs8-1

EGS-zs8-1 on galaksi, joka oli löytyessään Maasta katsoen etäisin havaittu galaksi. Sen havaittu säteily on lähtenyt liikkeelle noin 670 miljoonaa vuotta sbb. 
Galaksia on havainnoitu Hubble- ja Spitzer-avaruusteleskoopeilla, mutta sen etäisyys määritettiin Keck I -teleskoopilla ja MOSFIRE-instrumentilla.
Akash

Akash on intialainen ilmatorjuntaohjusjärjestelmä. Järjestelmän suunnittelu alkoi vuonna 1983, mutta se otettiin käyttöön Intian ilmavoimissa vasta vuonna 2012 ja Intian armeijassa vuonna 2015. Järjestelmän kantama on noin 30 kilometriä.
Kehittely.
Akashin kehittely alkoi osana vuonna 1983 aloitettua Integrated Guided Missile Development Programme -ohjelmaa. Järjestelmän ensimmäiset laukaisut tehtiin vuonna 1990. Järjestelmän kehitti Defence Research and Development Organisation. Noin 96 % laitteistosta on kehitetty Intiassa. Järjestelmän ilmavoimille suunnattu versio otettiin käyttöön maaliskuussa 2012. Intian armeijan kokeet laitteistolla saatiin päätökseen vuonna 2014 ja se otettiin virallisesti armeijan käyttöön toukokuussa 2015. Armeijan ja ilmavoimien Akash-tilauksilla on arvoa yhteensä 230 miljardia rupiaa eli noin 3,819 miljardia Yhdysvaltain dollaria. Armeijan on tarkoitus varustaa ohjuksella kaksi rykmenttiä ja ilmavoimien kahdeksan. Armeijan ohjukset valmistaa Bharat Dynamics Limited ja ilmavoimien Bharat Electronics Limited. Bharat Electronics Limited tuottaa myös järjestelmän tutkalaitteiston.
Ominaisuudet.
Akashin kantama on noin 30 kilometriä ja se vastaa toiminnaltaan venäläistä BUK M1 -järjestelmää, sekä Raytheonin MIM-104 Patriot- ja kiinalaista Kai Shan-1-järjestelmää. Armeijan versio ohjuksesta on asennettu T-72-taistelupanssarivaunun alustalle, kun taas ilmavoimien ohjusjärjestelmät on asennettu Tata-kuorma-autoille.
Chitawanin piirikunta

Chitawanin piirikunta (, englanniksi myös muodossa "Chitwan") on yksi Nepalin 75 piirikunnasta. Se sijaitsee Nepalin Keskisen kehitysalueen Narayanin vyöhykkeellä, linnuntietä vajaa sata kilometriä Kathmandusta länteen. 
Chitawanin piirikuntaa rajaa etelässä Intian Biharin osavaltio. Lännessä piirikunnan naapurina on Nawalparasin, pohjoisessa Tanahun ja Gorkhan sekä idässä Dhadingin, Makwanpurin ja Parsan piirikunta. 
Chitawanin piirikunnassa asui vuonna 2011 yhteensä 579 984 ihmistä (472 048 as. vuonna 2001). Piirikunnan pinta-ala on 2 218 neliökilometriä ja väestötiheys 262 as./km2. Hallinnollinen keskus on Bharatpurin kaupunki (143 836 as., 2011), joka sijaitsee linnuntietä noin 88 kilometriä Kathmandusta länteen.
Luonnonmaantieteellisesti piirikunta ryhmitellään yleensä osaksi Nepalin Keskistä alankoa (Terai). Tarkemmassa jaottelussa piirikunnasta 58,2 % sisällytetään alavampaan trooppiseen, 32,6 % ylempään trooppiseen ja 6,7 % subtrooppiseen kasvillisuusvyöhykkeeseen sekä 2,4 % vesistöihin kuuluvaksi.
Nepalin vuoden 2015 maanjäristyksen seurauksena piirikunnassa syntyi runsaasti järistystuhoja; muun muassa tuhansia koteja ja muita rakennuksia tuhoutui.
Sano että jäät

Sano että jäät on joulukuussa 2002 ilmestynyt Yön single. Sen nimikappale on seuraavana vuonna ilmestyneeltä albumilta "Rakkaus on lumivalkoinen" ja se on mukana myös Aleksi Mäkelän ohjaaman "Pahat pojat" -elokuvan soundtrackillä. Elokuvassa kuullaan lisäksi singlen toinen kappale "Niin paljon me teihin luotettiin", joka alun perin on vuonna 1985 julkaistulta albumilta "Myrskyn jälkeen". Selin oli kuullut sen ensimmäistä kertaa jo tuoreeltaan studiosessioiden aikana tuottaja T. T. Oksalan esittelemänä helsinkiläisessä yökerhossa ja halusi kappaleen vuosia myöhemmin elokuvaansa. Uudelleenmiksauksen teki Dan Tigerstedt.
Single nousi Suomen viralliselle listalle yhdeksän viikon ajaksi ja oli korkeimmillaan sijalla kahdeksan.
Afganistanin kansandemokraattinen puolue

Afganistanin kansandemokraattinen puolue (PDPA) (, "Hezb-e dimūkrātĩk-e khalq-e Afghānistān", HDKA , "Da Afghanistān da khalq dimukrātīk gund") oli afganistanilainen marxilais-leninistinen kommunistipuolue, joka hallitsi maata vuosina 1978–1992.
1. tammikuuta 1965 perustettu PDPA osallistui Mohammed Daud Khanin johtamaan vuoden 1973 vallankaappaukseen, joka syrjäytti kuningas Mohammed Zahir Shahin ja perusti Afganistanin tasavallan. Vuonna 1978 se toteutti armeijan tuella ns. Saur-vallankumouksen, jonka myötä perustettiin kommunistiseen yksipuoluejärjestelmän johtama Afganistanin demokraattinen tasavalta. Vuonna 1987 kansallisen sovintopolitiikan myötä maa palautettiin Afganistanin tasavallaksi, mutta PDPA ja sen sosialistiset liittolaiset säilyttivät johtoaseman aina kevääseen 1992 asti, jolloin Gulbuddin Hekmatyarian johtamat islamilaiset mujahideenit valtasivat pääkaupunki Kabulin.
Puolue oli jakautunut vuodesta 1967 lähtien kahteen verisestikin kamppailevaan eri pääsiipeen: pääsihteeri Nur Mohammad Tarakin johtamaan Khalqiin ja apulaispääsihteeri Babrak Karmalin Parchamiin. Lisäksi puolueessa oli kaksi muuta pienempää ryhmää: maolainen Settam-e-Melli ja Khalqia lähellä olevaksi nähty Guruh-i Kar eli Kar. Ideologisten syiden lisäksi jaottelulla oli etnis-kulttuurilliset syyt. Khalqin muodosti pääasiassa maaseudun pataaniväestö, kun taas Parcham nojasi persiankieliseen (dari) ja koulutettuun kaupunkilaisväestöön. Settam-e-Melli oli persiankielisten ja šiialaisten suosiossa.
Kansandemokraattinen puolue oli voimakkaasti riippuvainen Neuvostoliitosta ja sen kommunistisesta puolueesta. Lopulta Neuvostoliiton sekaantuminen PDPA:n siipien väliseen valtakamppailuun johti neuvostomiehitykseen ja Afganistanin sotaan. Khalq oli johdossa aina joulukuuhun 1979, jolloin neuvostojoukot toteuttivat Operaatio Štorm 333:n, joka päättyi khalq-presidentti Hafizullah Aminin kuolemaan. Tämä johti neuvostomiehitykseen ja Karmalin sekä parchamistien valtaannousuun.
Kaskin piirikunta

Kaskin piirikunta () on yksi Nepalin 75 piirikunnasta. Se sijaitsee Nepalin Läntisen kehitysalueen Gandakin vyöhykkeellä. 
Piirikunnan naapurina on idässä Lamjungin, etelässä Tanahun ja Syangjan, lännessä Parbatin ja Myagdin sekä pohjoisessa Manangin piirikunta. 
Kaskin piirikunnassa asui vuonna 2011 yhteensä 492 098 ihmistä. Piirikunnan pinta-ala on 2 017 neliökilometriä ja väestötiheys 244 as./km2. Hallinnollinen keskus on Pokhara (255 465 as., 2011), joka sijaitsee linnuntietä runsas 140 kilometriä Nepalin pääkaupunki Kathmandusta länsiluoteeseen. Pokharan kaakkoispuolella sijaitsee piirikunnan toinen kaupunki, Lekhnath (58 816 as, 2011).
Nepalin vuoden 2015 maanjäristyksen järistyskeskus sijaitsi Gandakin maakunnan koillisosassa Gorhkan piirikunnassa, melko lähellä Kaskin piirikuntaa. Piirikunta kärsi tuhoja tämän seurauksena, muun muassa satoja rakennuksia tuhoutui perusteellisesti.
Dag Bjørndalen

 
Dag Bjørndalen (s. 2. huhtikuuta 1970 Drammen) on norjalainen ampumahiihtäjä. Hän edusti aktiiviurallaan Simostranda IL -seuraa. Hän on Ole Einar Bjørndalenin veli.
Bjørndalen hiihti Naganon olympialaisissa 1998 kolmannen osuuden hopeaa saaneessa Norjan viestijoukkueessa, ja oli normaalimatkalla (20 km) kymmenes. 
Bjørndalen saavutti joukkuekilpailussa maailmanmestaruuden Antholzissa 1995. Hän sai Brezno-Osrblien MM-kilpailuissa 1997 hopeaa viestissä ja oli normaalimatkalla kahdestoista. Kontiolahden &amp; Oslon MM-kilpailuissa 1999 hän saavutti viestipronssia, oli yhteislähtökilpailussa yhdestoista ja takaa-ajossa neljästoista.
Bjørndalen saavutti EM-kilpailuissa viestihopeaa 2004. Hän sijoittui maailmancupin osakilpailussa parhaimmillaan toiseksi Lillehammerin pikakilpailussa (10 km) kaudella 1997–1998. Hän voitti normaalimatkan Norjan-mestaruuden 1999.
Citroën C3 Picasso

Citroën C3 Picasso on Citroënin vuosina 2008–2017 valmistama pieni tila-automalli, joka perustuu tekniikaltaan Citroën C3:een. Sen seuraajaksi tuli crossover-malli Citroën C3 Aircross. Etelä-Amerikassa vuodesta 2010 lähtien myyty samanniminen malli on C3 Picasson maastohenkisempi versio.
Vuoden 2009 Euro NCAP -kolaritestistä C3 Picasso sai tulokseksi neljä tähteä viidestä.
C3 Picasso esiteltiin Pariisin autonäyttelyssä syksyllä 2008. Kasvojenkohotuksen kokenut versio esiteltiin syksyllä 2012 samassa näyttelyssä. Malli sai uudistuksessa uuden etupuskurin, etusäleikön ja LED-päiväajovalot.
Egil Gjelland

 
Egil Gjelland (s. 12. marraskuuta 1973 Voss) on norjalainen uransa lopettanut ampumahiihtäjä. Hän edusti aktiiviurallaan Voss Skiskyttarlag -seuraa. Hänen puolisonsa on Ann Elen Skjelbreid. Hän on viestin olympiavoittaja ja maailmanmestari sekä joukkuekilpailun maailmanmestari.
Gjelland hiihti Naganon olympialaisissa 1998 avausosuuden hopeaa saaneessa Norjan viestijoukkueessa. Pikakilpailussa hän sijoittui 13:nneksi. Salt Lake Cityn olympialaisissa 2002 hän hiihti kolmannen osuuden kultaa voittaneessa Norjan viestijoukkueessa. Takaa-ajokilpailussa hän oli viidestoista.
Gjelland saavutti viestin MM-hopeaa Brezno-Osrbliessa 1997. Hän voitti joukkuekilpailun maailmanmestaruuden Hochfilzenissä 1998 ja sai viestin MM-hopeaa Lahdessa 2000. Hän saavutti Pokljukan MM-kilpailuissa 2001 pronssia viestissä, sijoittui neljänneksi pikakilpailussa (10 km), viidenneksi takaa-ajossa, 14:nneksi normaalimatkalla (20 km) ja 15:nneksi yhteislähtökilpailussa.
Gjelland sijoittui Hanty-Mansijskin MM-kilpailuissa 2003 normaalimatkalla kuudenneksi ja pikakilpailussa 14:nneksi. Hän sai viestihopeaa Oberhofin MM-kilpailuissa 2004. Hän voitti Hochfilzenissä 2005 viestin maailmanmestaruuden ja sijoittui pikakilpailussa 12:nneksi. Banskon EM-kilpailuissa 2007 hän sai kultaa normaalimatkalla, hopeaa viestissä ja pronssia takaa-ajossa.
Gjelland voitti maailmancupissa takaa-ajokilpailun Östersundissa kaudella 2004–2005. Hän sijoittui maailmancupin osakilpailuissa lisäksi kaksi kertaa toiseksi ja neljä kertaa kolmanneksi. Maailmancupin kokonaiskilpailussa hän sijoittui seitsemänneksi kaudella 2000–2001.
Gjelland voitti Norjan-mestaruuden normaalimatkalla 2002 ja pikakilpailussa 2003.
Sylfest Glimsdal

Sylfest Glimsdal (s. 9. lokakuuta 1966 Fagernes) on norjalainen ampumahiihtäjä. Hän edusti aktiiviurallaan Nord-Aurdal Skiskytterlag -seuraa. 
Glimsdal saavutti Feistritzin MM-kilpailuissa 1989 pronssia viestissä ja sijoittui kuudenneksi pikakilpailussa (10 km). Hän sai MM-hopeaa joukkuekilpailussa Novosibirskissä 1992. Hän oli pikakilpailussa kolmastoista Borovetsin MM-kilpailuissa 1993 ja normaalimatkalla (20 km) yhdeksäs Lillehammerin olympialaisissa 1994. Hän voitti joukkuekilpailun maailmanmestaruuden Hochfilzenissä 1998. Hän sijoittui yhteislähdön MM-kilpailussa 13:nneksi Oslossa 1999. 
Glimsdal voitti maailmancupin osakilpailun pikakilpailussa Canmoressa kaudella 1993–1994 ja Pokljukassa kaudella 1994–1995 sekä normaalimatkalla Östersundissa kaudella 1997–1998. Lisäksi hän sijoittui toiseksi Novosibirskin normaalimatkalla kaudella 1991–1992 ja Ruhpoldingin pikakilpailussa kaudella 1998–1999. Maailmancupin kokonaiskilpailussa hän oli kolmas kaudella 1991–1992.
Glimsdal voitti Norjan-mestaruuden pikamatkalla 1994 ja normaalimatkalla 1998.
HMS Sjölejonet (Sle, 1936)

HMS Sjölejonet (runkonumerot Sl ja Sle) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1935. Se laskettiin vesille 25. heinäkuuta 1936 ja liitettiin laivastoon 21. syyskuuta 1938.
Palvelus.
Alus poistettiin palveluksesta 15. toukokuuta 1959 ja myytiin 1962 Ystadiin romutettavaksi.
Steve ’n’ Seagulls

Steve ’n’ Seagulls on suomalainen country-yhtye Jyväskylästä. Se esittää bluegrass-versioita tunnetuista hard rock- ja metallikappaleista. Sen jäsenet ovat lähtöisin Hankasalmelta, Vetelistä, Säynätsalosta ja Iisalmesta. Coverbiisien lisäksi yhtye esittää myös omia kappaleita.
Historia.
Steve'n' Seagulls perustettiin vuonna 2010 Jyväskylässä, jonne yhtyeen jäsenet olivat muuttaneet opiskelemaan. Yhtye tuli tunnetuksi kesällä 2014 YouTubessa julkaisemillaan videoilla. Erityisen suosittu oli yhtyeen versio AC/DC:n ”Thunderstruck”-kappaleesta, jota oli marraskuuhun 2018 mennessä katsottu yli 73 miljoonaa kertaa.
Steve 'n' Seagullsin esikoisalbumi "Farm Machine" ilmestyi Spinefarm Recordsin kautta 8. toukokuuta 2015. Vuoden 2015 aikana yhtye esiintyi kotimaansa lisäksi muun muassa Englannissa ja Yhdysvalloissa sekä Ruotsin Sweden Rock- ja Saksan Wacken Open Air -festivaaleilla. "Farm Machine" sijoittui ensimmäisellä listaviikollaan kolmanneksi Yhdysvalloissa Billboard Bluegrass -albumilistalla.
Yhtye nousi listaykköseksi Billboardin Bluegrass-listalla Yhdysvalloissa 21. syyskuuta 2016. Listaykköseksi nousseella levyllä "Brothers in Farms" on versiot muun muassa Iron Maidenin kappaleesta ”Aces High”, Guns 'n' Rosesin kappaleesta ”November Rain” ja Metallican kappaleesta ”Sad but True”.
Yhtye julkaisi marraskuussa 2018 ensimmäisen oman kappaleen ja musiikkivideon nimeltään "Ghost Town".
Keväällä 2021 Steve'n'Seagulls esitti YouTube-kanavallaan kuusiosaisen minisarjan "Seagulls' Nest", jossa bändin jäsenet musisoivat itse rakentamassaan puumajassa. Sarjan jokaisessa jaksossa vierailee myös suomalainen tunnettu hevimuusikko, joka esiintyy bändin kanssa, kertoo musiikkiurastaan ja suorittaa leikkimielisiä aktiviteetteja.
Yhtye on edustanut ja juhlistanut keskisuomalaisuutta monissa yhteyksissä. Talvella 2021 se vieraili Putouksessa tikkakoskelaisen sketsihahmo Auto-Sepon rinnalla peitenimellä "Tikkakosken tukityöllistetyt". Joulukuussa 2022 Steve'n'Seagulls esiintyi Pojun ja Portion Boysin kanssa jyväskyläläisen ralliautoilijakaksikon Kalle Rovanperän ja Jonne Halttusen maailmanmestaruusjuhlissa Jyväskylän Paviljongissa. Monet yhtyeen videoista on kuvattu haitaristi Hiltusen synnyinseuduilla Hankasalmella. Yhtye on myös osallistunut Hankasalmen kunnan 150-vuotista historiaa juhlistavan musiikkivideon kuvaamiseen kesällä 2022.
Julkaisut.
Albumit
Singlet
Frode Grodås

Frode Grodås (s. 24. lokakuuta 1964 Hornindal) on norjalainen entinen jalkapalloilija. Hänen pelipaikkansa oli maalivahti. Peliuransa jälkeen Grodås siirtyi valmentajaksi. Hän toimii Norjan maajoukkueen maalivahtivalmentajana.
Pelaajaura.
Seurajoukkueura.
Grodås aloitti uransa miesten tasolla Norjan pääsarjan Sogndalissa kaudella 1982. Kaudet 1983–1987 hän edusti seuraa maan toiseksi korkeimmalla sarjatasolla. Kaudeksi 1988 Grodås palasi pääsarjaan siirtyessään Lillestrømiin. Hän pelasi seurassa yhdeksän pääsarjakautta voittaen Norjan-mestaruuden kaudella 1989. Kaudeksi 1996–1997 Grodås siirtyi Englannin Valioliigan Chelseaan. Hän nousi heti joukkueen ykkösmaalivahdiksi pelaten kauden aikana 21 liigaottelua ja voittaen FA Cupin. Seuraavalla kaudella Grodås edusti niin ikään Valioliigassa pelaavaa Tottenham Hotspuria, muttei pelannut ainuttakaan sarjaottelua.
Grodås siirtyi vuonna 1998 Saksan Bundesliigassa pelaavaan Schalke 04:ään, jossa hänen vastuunsa jäi kuitenkin vähäiseksi. Hän pelasi kolmen kauden aikana yhteensä yhdeksän liigaottelua. Osan ensimmäisestä Schalke-kaudestaan Grodås edusti Espanjan Primera Divisiónin Racing Santanderia. Grodås voitti Schalke 04:ssä Saksan cupin kaudella 2000–2001. Hän palasi päättämään uransa Norjan toiseksi korkeimmalle sarjatasolle, jossa edusti Hønefossia kaudet 2002 ja 2003.
Maajoukkueura.
Grodås edusti Norjan poikien ja nuorten maajoukkueita yhteensä kymmenessä maaottelussa. A-maajoukkueessa hän pelasi vuosina 1991–1999 ja 2002 yhteensä 50 ottelua. Grodås oli mukana MM-kilpailuissa 1994 ja 1998. Ensimmäisissä kisoissaan hän ei päässyt kentälle, mutta jälkimmäisissä pelasi Norjan kaikissa neljässä ottelussa.
Saavutukset.
Lillestrøm:
Chelsea:
Schalke 04:
Valmennusura.
Grodås aloitti valmennusuransa HamKamissa, jonka maalivahtivalmentajana hän toimi kaudella 2006. Seuraavaksi kaudeksi hän siirtyi vastaavaan tehtävään jo pelaajana pitkään edustamaansa Lillestrømiin. Grodås hoiti tehtävää aina kevääseen 2010 asti toimien vuonna 2008 toukokuusta lokakuuhun myös päävalmentajana. Kesällä 2010 hän aloitti Norjan maajoukkueen maalivahtivalmentajana.
Doug Hutchison

Doug Anthony Hutchison (s. 26. toukokuuta 1960 Dover, Delaware, Yhdysvallat) on yhdysvaltalainen elokuvanäyttelijä, joka tunnetaan antagonistiroolien esittäjänä. Hutchison on parhaiten tunnettu elokuvasta "Vihreä maili" (1999) ja televisiosarjasta "Salaiset kansiot". Vuonna 2011 hän sai maailmanlaajuisesti negatiivista julkisuutta mentyään naimisiin itseään 34 vuotta nuoremman Courtney Stoddenin kanssa.
Hutchison opiskeli esittäviä taiteita New Yorkin Juilliard Schoolissa. Hänen uransa aktiivisinta aikaa oli 1990–2000-luku. Tällöin Hutchison näytteli useissa merkittävissä elokuvissa, kuten "On aika tappaa" (1996), "Con Air – lento vapauteen" (1997), "Batman &amp; Robin" (1997) ja "Minä olen Sam" (2001).
Hutchison tapasi Courtney Stoddenin, kun tämä kävi hänen opettamassaan näytelmäkerhossa. He avioituivat Las Vegasissa 20. toukokuuta 2011. Avioliitto sai maailmanlaajuista kritiikkiä, sillä Stodden oli vasta 16-vuotias. Se vaikutti kielteisesti myös Hutchisonin omaan elämään; omien sanojensa mukaan hänen agenttinsa irtisanoutui, perhe katkaisi välinsä häneen ja hän alkoi saada jopa tappouhkauksia.
Vuonna 2013 Hutchison ja Stodden hakivat avioeroa, mutta palasivat yhteen elokuussa 2014. Heidän suhdettaan käsiteltiin tositv-ohjelmassa "Couples Therapy".
Mangaanioksidi

Mangaanioksidi eli mangaani(II)oksidi tai mangaanimonoksidi (MnO) on mangaani- ja oksidi-ionien muodostama epäorgaaninen ioniyhdiste. Yhdistettä käytetään muiden mangaaniyhdisteiden sekä lasin ja keramiikan valmistuksessa, lannoitteena, lisäravinteena sekä katalyyttinä. Luonnossa mangaanioksidia esiintyy manganosiittimineraalina.
Ominaisuudet.
Huoneenlämpötilassa mangaanioksidi on vihreää tai harmahtavaa kiteistä ainetta. Yhdisteen alkeiskoppi on kuutiollinen. Aine ei liukene veteen, mutta liukenee helposti laimeisiinkin happoliuoksiin. Mangaanioksidi hapettuu ilman hapen vaikutuksesta ensin mangaani(II,III)oksidiksi ja lopulta mangaani(III)oksidiksi. Hapettumisnopeus on riippuvainen mangaanioksidin partikkelikoosta.
Valmistus ja käyttö.
Mangaanioksidia voidaan valmistaa kuumentamalla mangaanikarbonaattia tai mangaaniasetaattia hapettomissa olosuhteissa tai pelkistämällä mangaanidioksidia hiilen, hiilimonoksidin, maakaasun tai vedyn avulla. Tyypillisesti pelkistys suoritetaan 400–800 °C:n lämpötilassa.
MnCO3 → MnO + CO2
MnO2 + H2 → MnO + H2O
Mangaanioksidia käytetään lannoitteissa, koska kasvit kykenevät absorboimaan sitä maasta. Lisäksi sitä lisätään eläinten rehuun. Yhdistettä käytetään myös muiden mangaaniyhdisteiden kuten mangaani(II)kloridin ja mangaanisulfaatin valmistukseen ja lasin ja keramiikan värjäykseen ja sähkötekniikan erikoissovelluksiin tarvittavien lasien ja keraamisten komponenttien valmistamiseen. Mangaanioksidia voidaan käyttää myös katalyyttinä.
HMS Sjöbjörnen (Sbj, 1938)

HMS Sjöbjörnen (runkonumerot Sb ja Sbj) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1936. Se laskettiin vesille 15. tammikuuta 1938 ja liitettiin laivastoon 18. maaliskuuta 1939.
Palvelus.
Alus poistettiin palveluksesta 1. tammikuuta 1964 ja myytiin 1967 Ystadiin romutettavaksi.
Lars Arvid Nilsen

Lars Arvid Nilsen (s. 15. huhtikuuta 1965 Notodden) on norjalainen entinen kuulantyöntäjä.
Nilsenin uran paras saavutus on MM-hopea vuodelta 1991. Hän sijoittui kilpailussa alun perin kolmanneksi, mutta nousi pykälää ylemmäs alkuperäisen hopeamitalistin, toisen norjalaistyöntäjän Georg Andersenin, jäätyä kiinni dopingista.
Nilsen itse jäi kiinni kiellettyjen aineiden käytöstä vuosina 1987 sekä 1992. Toisella kerralla hän sai elinikäisen kilpailukiellon kaikkeen urheiluun, joskin kieltoa lievennettiin vuonna 2004 koskemaan pelkästään kuulantyöntöä sekä kansallisia ja kansainvälisiä mestaruuskilpailuja muissa lajeissa.
Nilsenin henkilökohtainen ennätys on 21,22 metriä vuodelta 1986, joka on samalla myös voimassa oleva Norjan ennätys.
Melodi Grand Prix

Melodi Grand Prix (usein lyhennettynä MGP) on norjalainen vuosittain järjestettävä laulukilpailu, joka toimii maan karsintana Eurovision laulukilpailuun. Kilpailu on järjestetty vuodesta 1960 lähtien lähes aina Norjan ollessa mukana, ja se on jäänyt väliin vain vuosina 1970, 1991 sekä 2002.
Kilpailun järjestää Norjan yleisradioyhtiö NRK.
Konseptiltaan Melodi Grand Prix vastaa hyvin paljon naapurimaa Ruotsin karsintakilpailua Melodifestivalenia.
HMS Sjöhunden (Shu, 1938)

HMS Sjöhunden (runkonumero Shu) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1937. Se laskettiin vesille 26. marraskuuta 1938 ja liitettiin laivastoon 18. joulukuuta 1939.
Palvelus.
Alus poistettiin palveluksesta 1. heinäkuuta 1960 ja myytiin 1962 Ystadiin romutettavaksi.
HMS Svärdfisken (Sf)

HMS Svärdfisken (runkonumero Sf) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1939. Se laskettiin vesille 18. toukokuuta 1940 ja liitettiin laivastoon 20. kesäkuuta 1941.
Palvelus.
Alus poistettiin palveluksesta 15. toukokuuta 1959 ja myytiin 1961 Göteborgiin romutettavaksi.
HMS Tumlaren (Tu)

HMS Tumlaren (runkonumero Tu) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1940. Se laskettiin vesille 7. syyskuuta 1940 ja liitettiin laivastoon 14. toukokuuta 1941.
Palvelus.
Alus poistettiin palveluksesta 1. tammikuuta 1964 ja myytiin 1967 Ystadiin romutettavaksi.
HMS Dykaren

HMS Dykaren (runkonumerot Dy) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1940. Se laskettiin vesille 17. joulukuuta 1940 ja liitettiin laivastoon 26. elokuuta 1941.
Palvelus.
Alus poistettiin palveluksesta 1. joulukuuta 1959 ja myytiin 1967 Ystadiin romutettavaksi.
HMS Sjöhästen (Shä, 1940)

HMS Sjöhästen (runkonumero Shä) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1940. Alus laskettiin vesille 19. lokakuuta 1940 ja liitettiin laivastoon 18. kesäkuuta 1941.
Palvelus.
Alus poistettiin palveluksesta 1. huhtikuuta 1963 ja myytiin 1963 Ystadiin romutettavaksi.
HMS Sjöormen (Sor, 1941)

HMS Sjöormen (runkonumero Sor) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1940. Se laskettiin vesille 5. huhtikuuta 1941 ja liitettiin laivastoon 3. joulukuuta 1941.
Palvelus.
Alus poistettiin palveluksesta 1. tammikuuta 1964 ja myytiin 1964 Kalmariin romutettavaksi.
HMS Sjöborren

HMS Sjöborren (runkonumero Sbo) oli Ruotsin laivaston Sjölejonet-luokan sukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1942. Se laskettiin vesille 14. kesäkuuta 1941 ja liitettiin laivastoon 28. toukokuuta 1942.
Palvelus.
Alus upposi Södermanlandin saaristossa 1942, jolloin yksi mies sai surmansa. Hylky nostettiin kunnostettavaksi. Alus palautettiin palvelukseen vuotta myöhemmin. Se poistettiin palveluksesta 15. toukokuuta 1959 ja myytiin 1967 Ystadiin romutettavaksi.
Jukka-Pekka Pietiäinen

Jukka-Pekka Pietiäinen (s. 23. marraskuuta 1956 Helsinki) on suomalainen historioitsija, tietokirjailija ja kirja-alan pitkäaikainen vaikuttaja. Hän työskenteli Suomen tietokirjailijat ry:n toiminnanjohtajana vuosina 2006–2019.
Vuosina 1995–2006 Pietiäinen työskenteli Edita-kustantamossa aluksi projektipäällikkönä ja sittemmin kustannuspäällikkönä ja yleisten tietokirjojen julkaisujohtajana. Pietiäisen toimintatapa oli tavoitteellinen, mutta ajoittain keskustelua herättävä.
Elämä ja ura.
Pietiäinen valmistui ylioppilaaksi vuonna 1975 ja pääsi opiskelemaan Suomen historiaa Helsingin yliopistoon vuonna 1976. Sivuaineina hän opiskeli taidehistoriaa ja suomalaisugrilaista kansatiedettä. Pietiäinen opiskeli myös valtiotieteellisessä tiedekunnassa. Hän valmistui humanististen tieteiden kandidaatiksi vuonna 1978 ja filosofian kandidaatiksi vuonna 1980 ja lisensiaatiksi vuonna 1983. Pietiäinen väitteli vuonna 1986 ja hänet promovoitiin filosofian tohtoriksi Suomen historiasta 1990. Hän on ollut Suomen historian dosentti Helsingin yliopistossa vuodesta 1988.
Historioitsija.
Vuosina 1981–1995 Pietiäinen oli päätoiminen historiankirjoittaja ja hänen pääasiallinen julkaisutoimintansa keskittyy tälle aikavälille. Vuosina 1988–1990 ja 1992 hän työskenteli Valtionarkiston projektitutkijana hankkeessa "Itsenäistymisen vuodet". Pietiäisen viimeisimmät teokset ovat "Varjosta vaikuttajaksi. Palvelutyönantajat ry 1995–2004" (2009) ja "100 merkittävää suomalaista tietokirjaa. Abckiriasta Mustaan orkideaan" (2014, yhdessä Joel Kuortin kanssa).
Historioitsijana Pietiäinen on kirjoittanut myös Suomen Postin ja Liiketyönantajain keskusliiton historiat.
Kirja-alan vaikuttaja.
Pietiäinen oli mukana pitkään Helsingin Kirjamessujen ja Vanhan kirjallisuuden päivien ohjelmatyöryhmissä. Hän on myös joka toinen vuosi järjestettävän tietokirjallisuuden ajankohtaistapahtuman TIETOKIRJA.FI:n järjestelytoimikunnan puheenjohtaja.
Pietiäinen on vaikuttanut useissa eri kirja-alan toimielimissä, muun muassa Kopiosto- ja Sanasto-tekijänoikeusjärjestöissä, suomalaisen kirjallisuuden vientiorganisaatio Filissä, Baltic Writers’ Councilissa ja Bibliofiilien Seurassa, jonka puheenjohtajana hän oli 2009–2015. Ennen valintaa Tietokirjailijat ry:n toiminnanjohtajaksi hän oli yhdistyksen jäsen 1990–2006.
Pietiäinen toimi pitkään myös Helsingin Sanomien tietokirjakriitikkona. Hän on myös vetänyt useina vuosina keskusteluja kirja-alan eri tapahtumissa.
HMS Delfinen (1934)

HMS Delfinen (runkonumero De) oli Ruotsin laivaston Delfinen-luokan miinasukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1933. Se laskettiin vesille 20. joulukuuta 1934 ja liitettiin laivastoon 22. huhtikuuta 1936.
Palvelus.
Alus poistettiin palveluksesta 24. helmikuuta 1953. Se myytiin 1957 Malmöhön romutettavaksi.
Håvard Flo

Håvard Flo (s. 4. huhtikuuta 1970 Stryn) on norjalainen entinen jalkapalloilija. Hänen pelipaikkansa oli hyökkääjä.
Flo pelasi urallaan Norjan pääsarjassa 143 ottelua ja teki 46 maalia edustaen Sogndalia, jossa hän pelasi myös kuusi kautta toiseksi korkeimmalla sarjatasolla. Hän pelasi lisäksi Tanskan Superliigan Aarhus GF:ssä (53 ottelua ja 27 maalia), Saksan Bundesliigan Werder Bremenissä (55 ottelua ja viisi maalia) ja Englannin 1. divisioonan Wolverhampton Wanderersissa (38 ottelua ja yhdeksän maalia). Flo voitti Tanskan Cupin Aarhus GF:ssä kaudella 1995–1996.
Norjan maajoukkueessa Flo pelasi vuosina 1992, 1996–1999 ja 2003–2004 yhteensä 27 A-maaottelua, joissa hän teki seitsemän maalia. Hän oli mukana MM-kilpailuissa 1998.
Flo on jalkapalloilija Per-Egil Flon setä, ja myös hänen serkkunsa Jostein Flo, Jarle Flo ja Tore André Flo ovat entisiä jalkapalloilijoita.
Lähteet.
¹ Kauden 1990 tilastot puuttuvat
Lesboksen kivettyneen metsän luonnonhistoriallinen museo

Lesboksen kivettyneen metsän luonnonhistoriallinen museo () on luonnontieteellinen museo Sígrin kylässä Lesboksen saarella Kreikassa. Se liittyy lähellä sijaitsevaan Lesboksen kivettyneen metsän luonnonpuistoon ja esittelee alueen erikoista luonnonhistoriaa.
Museo on perustettu vuonna 1994. Sen rakentamisen rahoittivat Kreikan valtio ja Euroopan unioni. Museo ilmoittaa tehtäväkseen Lesboksen kivettyneen metsän tutkimisen, suojelemisen ja säilyttämisen sekä siihen liittyvän luonnonhistorian esittelyn yleisölle sekä yhteistyön muiden geologisten luonnonpuistojen kanssa. Museossa on tilat pysyville ja vaihtuville näyttelyille, kirjasto, kirjakauppa ja kahvio sekä kokous- ja tutkimustiloja. Yksikerroksisen museorakennuksen pinta-ala on 1 597 neliömetriä. Museon pihalla on amfiteatteri 400 hengelle.
Kokoelmat.
Museon näyttelyt esittelevät ennen kaikkea Pohjoisen Egean saarten geologista ja biologista kehitystä sekä kivettyneen metsän syntyä vulkaanisen toiminnan tuloksena.
Museon yhteydessä ulkotiloissa on jonkin verran jäänteitä kivettyneestä metsästä. Näihin kuuluu muun muassa kivettyneitä (fossilisoituneita) puunrunkoja ja kantoja. Varsinainen kivettyneen metsän luonnonpuiston pääalue sijaitsee Sígristä linnuntietä noin neljä kilometriä länteen.
Gyalí

Gyalí (; transl. myös "Gialí", "Yialí", "Yalí") on Kreikan saari, joka kuuluu Dodekanesian saariryhmään. Se sijaitsee Egeanmeressä Nísyroksen pohjoispuolella ja Kosin eteläpuolella. Saaren pinta-ala on 4,63 neliökilometriä ja asukasluku 21 (vuonna 2011). Hallinnollisesti saari kuuluu Nísyroksen kuntaan, Kosin alueyksikköön ja Etelä-Egean saarten alueeseen.
Gyalí on tuliperäinen saari, jonka kallioperä on hohkakiveä, obsidiaania ja perliittiä. Saari koostuu kahdesta korkeammasta osasta, koillis- ja lounaisosasta, joita yhdistää kapeampi ja matalampi kannas. Koillisosa on lähes kokonaan lasinkaltaisia obsidiaania ja perliittiä ja lounaisosa puolestaan hohkakiveä. Myös saaren nimi on suomeksi ”Lasi”. Saaren pituus on noin 5 kilometriä ja sen leveys on noin 250 metrin ja 2 kilometrin väliltä. Saaren suurin korkeus on 180 metriä. Saaren eteläpuolella on pieni Ágios Antónioksen saari ja itäpuolella pieni Strongylín saari.
Gyalí on nykyään pääasiassa kaivossaari ja suuren osan sen lounaisosasta täyttää suurikokoinen avolouhos, josta louhitaan saaren valkoista hohkakiveä. Se on Kreikan suurin hohkakivilouhos ja sen varantojen on arvioitu riittävän ainakin vuoteen 2100 saakka. Saaren asukkaat ovat pääasiassa kaivostyöntekijöitä.
Suomen Aatami etsii Eevaa -televisiosarjan rantakohtaukset kuvattiin Gyalín koillisosassa sijaitsevalla rannalla. Sarjassa saari esiintyy ”autiona paratiisisaarena”.
Megálo Seïtáni

Megálo Seïtáni () on ranta Sámoksen saarella Kreikassa. Se sijaitsee saaren luoteisrannikolla Karlóvasin kaupungin ja Drakaíoin kylän välillä. Rannalle ei kulje autotietä eikä siellä ole turistipalveluita. Sinne pääsee vaellusreittiä pitkin Drakaíoista ja Potámista tai vesiteitse. Matkaa Karlóvasiin on noin kuusi kilometriä. Rannan pituus on noin 450 metriä.
Noin 1,5 kilometriä rannasta koilliseen sijaitsee pienempi Mikró Seïtánin ranta. Rantojen ympäristö, Seïtánia (Σεϊτάνια) muodostaa suojellun luontoalueen. Alueen nimi oli alun perin Saïtanía. Se tulee turkin sanasta "saitan", 'Saatana', mikä vuoksi kreikkalaiset ovat muuttaneet sen Seïtániaksi.
Mikró Seïtáni

Mikró Seïtáni () on ranta Sámoksen saarella Kreikassa. Se sijaitsee saaren luoteisrannikolla Karlóvasin kaupungin ja Drakaíoin kylän välillä. Rannalle ei kulje autotietä eikä siellä ole turistipalveluita. Sinne pääsee vaellusreittiä pitkin Drakaíoista ja Potámista tai vesiteitse. Matkaa Karlóvasiin on noin neljä kilometriä. Rannan pituus on noin 150 metriä ja sitä ympäröivät korkeat kalliot.
Noin 1,5 kilometriä rannasta lounaaseen sijaitsee suurempi Megálo Seïtánin ranta. Rantojen ympäristö, Seïtánia (Σεϊτάνια) muodostaa suojellun luontoalueen. Alueen nimi oli alun perin Saïtanía. Se tulee turkin sanasta "saitan", 'Saatana', mikä vuoksi kreikkalaiset ovat muuttaneet sen Seïtániaksi.
HMS Nordkaparen (1935)

HMS Nordkaparen (runkonumero Nd) oli Ruotsin laivaston Delfinen-luokan miinasukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1933. Alus laskettiin vesille 9. helmikuuta 1935 ja liitettiin laivastoon 16. lokakuuta 1936.
Palvelus.
Alus poistettiin palveluksesta 24. helmikuuta 1953 ja myytiin 1958 Karlskronaan romutettavaksi.
HMS Springaren (1935)

HMS Springaren (runkonumero Sp) oli Ruotsin laivaston Delfinen-luokan miinasukellusvene.
Valmistus.
Alus tilattiin Malmöstä Kockums Mekaniska Verkstads AB:lta, missä köli laskettiin 1933. Alus laskettiin vesille 27. huhtikuuta 1935 ja liitettiin laivastoon 3. elokuuta 1937.
Palvelus.
Alus poistettiin palveluksesta 24. helmikuuta 1953 ja myytiin 1954 Älmhultiin romutettavaksi.
HMS Draken (1926)

HMS Draken (runkonumero Dk ja Dra) oli Ruotsin laivaston Draken-luokan sukellusvene.
Valmistus.
Alus tilattiin Karlskronan laivastontelakalta, missä köli laskettiin vuonna 1925. Alus laskettiin vesille 20. lokakuuta 1926 ja liitettiin laivastoon 25. helmikuuta 1929.
Palvelus.
Alus poistettiin palveluksesta 22. lokakuuta 1948, minkä jälkeen sen kohtalo on tuntematon.
HMS Gripen (1928)

HMS Gripen (runkonumero Gr ja Gri) oli Ruotsin laivaston Draken-luokan sukellusvene.
Valmistus.
Alus tilattiin Karlskronan laivastontelakalta, missä köli laskettiin vuonna 1926. Se laskettiin vesille 21. elokuuta 1928 ja liitettiin laivastoon 11. maaliskuuta 1929.
Palvelus.
Alus muutettiin 1947 pelastusalukseksi ja poistettiin palveluksesta 13. kesäkuuta 1947. Se myytiin 1957 romutettavaksi Göteborgiin.
HMS Ulven

HMS Ulven (runkonumerot Uv ja Ulv) oli Ruotsin laivaston Draken-luokan sukellusvene.
Valmistus.
Alus tilattiin Karlskronan laivastontelakalta, missä köli laskettiin 1928. Alus laskettiin vesille 6. maaliskuuta 1930 ja liitettiin laivastoon 16. helmikuuta 1931.
Palvelus.
Alus ajoi miinaan 15. huhtikuuta 1943 Göteborgin pohjoisessa saaristossa Stora Pölsanissa, jolloin kaikki aluksella olleet 33 miestä saivat surmansa. Hylky nostettiin 1. elokuuta ja poistettiin korjauskelvottomana palveluksesta 8. elokuuta.
HMS Valen (1925)

HMS Valen (runkonumero Va) oli Ruotsin laivaston miinasukellusvene.
Valmistus.
Bävern-luokkaan perustunut alus tilattiin Karlskronan laivastontelakalta, missä köli laskettiin 1923. Se laskettiin vesille 5. toukokuuta 1925 ja liitettiin laivastoon vielä samana vuonna 4. syyskuuta.
Alus oli varustettu Normand-Fenaux-miinanlaskujärjestelmällä.
Palvelus.
Alus poistettiin palveluksesta 6. lokakuuta 1944. Sen myöhempi kohtalo on tuntematon.
Topias Lilja

Topias Lilja (s. 31. lokakuuta 1996 Kankaanpää) on suomalainen pesäpalloilija, joka edustaa Superpesis-seura Manse PP:tä. Pelipaikaltaan Lilja on kolmoskoppari. 
Lilja aloitti uransa vuonna 2013 Ykköspesiksen Ulvilan Pesä-Veikoissa. Vuonna 2014 hän siirtyi Superpesiksen Kankaanpään Mailaan, jossa hän pelasi ensimmäisellä Superpesis-kaudellaan 39 ottelua tehden viisi kotiutusta ja seitsemän tuotua juoksua. Lilja oli ensimmäisellä kaudellaan yksi sarjan parhaista takamiehistä.
Syyskuussa 2020 Lilja siirtyi Kankaanpään Mailasta kaksivuotisella sopimuksella Manse PP:hen.
Lilja on pelannut nuorempana myös jääkiekkoa.
Kylmä syli

Kylmä syli () on vuonna 1994 ensi-iltansa saanut Yves Simoneaun ohjaama yhdysvaltalainen psykologinen jännityselokuva, jonka pääosissa ovat Jamie Lee Curtis, Peter Gallagher, Joanne Whalley ja Vanessa Redgrave. "Kylmä syli" perustuu Bernard Taylorin romaaniin, jonka pohjalta Barry Schneider ja Richard Hawley laativat elokuvan käsikirjoituksen. "Kylmän sylin" tuottivat Jack E. Freedman, Patricia Herskovic ja Wayne S. Williams.
Juoni.
Judith ”Jude” Madigan (Jamie Lee Curtis) hylkää yllättäen hänen perheensä. Hänen miehensä Robert (Peter Gallagher) ja kolme poikaansa Kes, Michael ja Ben (Luke Edwards, Colin Ward ja Joey Zimmerman) rakentavat uuden, onnellisen elämän itselleen. Kun Jude palaa kolme vuotta myöhemmin, hän janoaa kostoa.
Tuotanto.
"Kylmä syli" -elokuvan kuvaukset alkoivat 7. joulukuuta 1992 ja päättyivät 5. helmikuuta 1993. Elokuva kuvattiin Kalifornian Pasadenassa 8 miljoonan dollarin budjetilla. Miramax ja CBS Productions olivat elokuvan tuotantoyhtiöitä.
Julkaisu ja vastaanotto.
"Kylmä syli" sai ensi-iltansa Yhdysvalloissa 18. maaliskuuta 1994. Elokuvan levittäjänä Yhdysvalloissa oli Dimension Films. Rotten Tomatoes -sivuston mukaan seitsemän arvostelun perusteella laskettuna kriitikoiden arvosteluista 43 prosenttia on positiivista. "Kylmä syli" julkaistiin ensi kerran VHS:nä vuonna 1995, DVD:nä 16. maaliskuuta vuonna 1999 ja Blu-rayna 7. toukokuuta 2013.
Fan Zhendong

Fan Zhendong (, s. 22. tammikuuta 1997 Kanton) on kiinalainen pöytätennispelaaja ja olympiavoittaja. Fan voitti kultaa pöytätenniksen kaksinpelistä Pariisin olympialaisissa 2024. Hän on ollut ITTF:n maailmanrankingin ykkönen huhtikuusta 2018 alkaen.
Ura.
Fan sai vuodelle 2021 siirretyistä Tokion olympialaisista hopeaa kaksinpelistä hävittyään loppuottelussa Ma Longille. Hän on saavuttanut MM-kilpailuista neljä kultaa, kaksi hopeaa ja kaksi pronssia vuosina 2014–2019. Kultamitaleista kolme on joukkuekilpailuista ja yksi nelinpelistä, hopeat ovat kaksin- ja nelinpelistä sekä pronssit kaksin- ja sekanelinpelistä. Aasian kisoista Fanilla on joukkuekulta vuodelta 2014 ja samalta vuodelta hopeaa kaksin- ja nelinpelistä sekä kaksinpelin ja joukkuekilpailun kulta vuodelta 2018. Vuonna 2014 Fan voitti kultaa niin kaksinpelissä kuin sekajoukkuekilpailussa nuorten kesäolympialaisissa Nanjingissa. Hän on voittanut urallaan ainakin neljä ITTF Pro Tourin osakilpailua, ensimmäisen jo 16-vuotiaana vuonna 2013. 
Fan nousi ITTF:n maailmanrankingissa ensimmäiselle sijalle huhtikuussa 2018. Kakkosena hän oli syys-lokakuussa 2014 sekä marraskuusta 2015 maaliskuuhun 2018.
Axel Ehrnrooth

Axel Reinhold Ehrnrooth (25. lokakuuta 1867 Helsinki – 4. tammikuuta 1950) oli suomalainen liikemies ja pankinjohtaja joka toimi Privatbankenin pääjohtajana.
Ehrnroothin vanhemmat olivat protokollasihteeri Carl Albert Ehrnrooth (1831–1873) ja kreivitär Lovisa Fredrika Adelaide De Geer till Tervik. Hänen sisaruksiaan olivat vuorineuvos Georg Casimir Ehrnrooth, laulaja Aina Mannerheim ja Kivelän sairaalan ylilääkäri, professori Ernst Hjalmar Ehrnrooth. Hän pääsi ylioppilaaksi Helsingin yksityislyseosta 1887, teki opintomatkan Englantiin 1888 ja opiskeli oikeustiedettä Helsingin yliopistossa.
Ehrnrooth toimi Yhdyspankin konttoristina ja prokuristina 1889–1891, Tornatorin konttoripäällikkönä 1892–1893 ja Kansanpankki Oy:n johtajana 1893–1896. Hän oli Privatbankenin johtajana 1896–1904 ja pääjohtajana 1904–1922. Privatbanken otti ensimmäisen maailmansodan puhkeamisen aikoihin 10 miljoonan Ruotsin kruunun lainan jonka ehtojen mukaan laina oli maksettava takaisin tietyn ajan kuluttua sodan päättymisestä. Sodan aikana Suomen markan kurssi suhteessa Ruotsin kruunuun heikkeni inflaation takia niin että lainasumma markkoina nousi vuoden 1914 15 miljoonasta markasta vuoteen 1921 mennessä noin 140 miljoonaan markkaan. Pankin asema vaikeutui tämän vuoksi niin että se fuusioitiin lopulta tammikuussa 1922 Pohjoismaiden Yhdyspankkiin. Pankin tallettajat saatiin pelastettua mutta osakkeenomistajat menettivät sijoituksensa.
Ehrnrooth oli Privatbankenin fuusion jälkeen Ulkomaanpankin johtajana 1922–1923. Tämä jälkeen Ehrnrooth oli vuodesta 1924 alkaen "Fedi Procopé &amp; C:o":n ja Kannuskoski Oy:n toimitusjohtajana. Hän oli Oy Kemin johtokunnan puheenjohtajana vuodesta 1919 ja Teijon tehtaat Oy:n johtokunnan puheenjohtajana vuodesta 1915. Hän oli myös Helsingin pörssiklubin puheenjohtaja ja kunniajäsen.
Ehrnrooth osallistui aatelissäädyssä valtiopäiville 1894, 1897, 1900, 1904–1905 ja 1905–1906.
Ehrnrooth oli naimisissa vuodesta 1891 Etta Lovisa Olga Roseniuksen kanssa, jonka isä oli kauppaneuvos Carl Johan Rosenius.
Ryssäntorni

Ryssäntorni on Porin Mäntyluodon satamassa sijaitseva jugendtyylinen puinen satamaloisto. Ryssäntorni sijaitsi kevääseen 2020 saakka vuonna 1901 valmistuneen pitkän kivilaiturin päässä. Nykyisin se sijaitsee Kallonlahden rannassa.
Tornin piirustukset tehtiin professori Gustav Nyströmin luonnosten perusteella ja torni rakennettiin luultavasti heti kivilaiturin valmistuttua, ehkä vuosina 1902-1903. Ryssäntorni on ollut todennäköisesti lähinnä viestitys- ja vartiotorni josta käsin on pidetty yhteyttä redillä olleisiin ja satamaan saapuviin laivoihin vetämällä tornin huipulla olevaan lipputankoon lippuja tai mustia ja valkoisia merkkipalloja tietyssä järjestyksessä sekä pimeään aikaan näyttämällä lyhdyllä valomerkkejä. Loistomajakkana Ryssäntornia ei ole käytetty vaikka sitä on joissain lähteissä kutsuttu majakaksi. Nykyisin punavalkoinen Ryssäntorni on edelleen Mäntyluodon sataman tunnuksena vaikka se onkin jäänyt uudempien satamalaajennusten puristukseen. Ryssäntornin vieressä sijaitsee "Luveeniksi " kutsuttu Suomen vanhin satamanosturi. Nosturi sai nimensä ensimmäisen Lovén-nimisen hoitajansa mukaan. 
Ryssäntornia, joka on suojeltu rakennus, on korjattu 1980-luvulla ja viimeksi vuonna 1996. Vuonna 2014 Suomen Majakkaseuran edustajat ilmaisivat huolensa siitä että Ryssäntorni ja siihen liittyvä osittain jo päästään sortunut kivilaituri vaatisivat pikaista kunnostusta. Ryssäntornin omistaa Porin kaupunki joka on ilmoittanut ettei sillä ole varaa korjauksiin. 
Ryssäntorni siirrettiin huhtikuussa 2020 Kallonlahden reunaan Porin sataman laajennuksen tieltä. Ryssäntornin vieressä sijainnut vanha satamanosturi Luveeni vietiin samaan aikaan restauroitavaksi ja se siirrettiin myöhemmin Kallontien varteen lähelle Ryssäntornin uutta sijoituspaikkaa.
Häijy-Heimo Ukonselkä

Häijy-Heimo Ukonselkä on suomalainen showpainija, joka on paininut ympäri Eurooppaa.
Ura.
Heimo Ukonselkä debytoi 10.2.2007 Hellsinki Heatwave-tapahtumassa Pasi"Salama" Suomista vastaan. Ottelu päättyi 10 minuutin aikarajan loppumisen seurauksena.
Häijy-Heimo Ukonselkä otteli jonkun aikaa Valentinen kanssa Beauty And Beast-nimisessä tiimissä.
Ukonselkä voitti ensimmäisen Suomenmestaruutensa (FCF Finnish Heavy Weight Championship) Helsingissä 20.2.2010 ottelussa Valentinea vastaan. Tämän jälkeen Heimo voitti FCF Suomen Mestaruuden vielä kaksi kertaa (DOMinationissa ja Talvisota VIII:ssa).
Heimo Ukonselkä teki myös lyhyen esiintymisen WWE:ssä 26.4.2013 Smackdown lähetyksessä pyytäessään Booker T:ltä hommaa.
Fight Club Finland:in lisäksi Heimo on paininut myös Pro Wrestling Fighters (PWF), Italian Wrestling Superstar (IWS), Danish Pro Wretling (DPW), Fight Night, Total Blast Wrestling (TBW), SMASH, Bullhead City Wrestling, Swenks Wrestling Syd (SWS), European Professional Wrestling (EPW), European Wrestling Promotion (EWP), Flemish Wrestling Force (FWF), GBG,Italian Championship Wrestling (ICW).
Ottelutilasto.
koska listaan tulee useampi promootio niin jokaisen tapahtuman edessä on promootio
André Bergdølmo

André Bergdølmo (s. 13. lokakuuta 1971 Oslo) on norjalainen jalkapallovalmentaja ja entinen puolustaja. Peliuransa jälkeen Bergdølmo siirtyi valmentajaksi. Hän on toiminut tammikuusta 2016 lähtien Ullensaker/Kisan apulaisvalmentajana.
Pelaajaura.
Seurajoukkueura.
Bergdølmo pelasi pääsarjatasolla neljässä maassa. Norjan pääsarjassa hän pelasi 241 ottelua edustaen Lillestrømiä, Rosenborgia ja Strømsgodsetia. Bergdølmo voitti Rosenborgissa neljä peräkkäistä Norjan-mestaruutta vuosina 1997–2000 ja lisäksi Norjan Cupin kaudella 1999. Ulkomailla hän pelasi 66 Alankomaiden pääsarjan ottelua Ajaxissa, 28 Saksan Bundesliigan ottelua Borussia Dortmundissa ja 33 Tanskan Superliigan ottelua FC Kööpenhaminassa. Bergdølmo saavutti Ajaxissa sekä Alankomaiden-mestaruuden että KNVB-cupin voiton kaudella 2001–2002 ja FC Kööpenhaminassa kaksi peräkkäistä Tanskan-mestaruutta (2005–2006, 2006–2007).
Maajoukkueura.
Norjan maajoukkueessa Bergdølmo pelasi 63 A-maaottelua vuosina 1997–2005. Hän oli mukana EM-kilpailuissa 2000.
Valmennusura.
Pelaajauransa jälkeen Bergdølmo on toiminut valmentajana. Hän työskenteli apuvalmentajana Lillestrømissä kaudet 2009–2011 ja Vålerengassa kauden 2012. Päävalmentajana Bergdølmo on toiminut Drøbak-Frognissa kaudella 2013 ja Kongsvingerissä kaudella 2014. Tammikuussa 2016 hän palasi apuvalmentajan tehtäviin Ullensaker/Kisan joukkueeseen.
Mini Jakobsen

Jahn Ivar "Mini" Jakobsen (s. 8. marraskuuta 1965 Gravdal) on norjalainen jalkapalloilija. Hänen pelipaikkansa oli keskikenttäpelaaja.
Jakobsen pelasi Norjan pääsarjassa 193 ottelua, joissa hän teki 97 maalia. Hän edusti sarjassa vain Rosenborgia, jossa hän pelasi kaudet 1988–1990 ja 1994–1999 voittaen Norjan-mestaruuden kahdeksan kertaa (1988, 1990, 1994–1999) ja Norjan Cupin neljästi (1988, 1990, 1995, 1999). Ulkomailla Jakobsen pelasi Sveitsin pääsarjan Young Boysissa (80 ottelua ja 32 maalia), Saksan Bundesliigan MSV Duisburgissa (kaksi ottelua, ei maaleja) ja Belgian pääsarjan Liersessä (16 ottelua, yksi maali).
Norjan maajoukkueessa Jakobsen pelasi vuosina 1988–1998 yhteensä 64 A-maaottelua, joissa hän teki 11 maalia. Hän pelasi vähintään yhden A-maaottelun 11 peräkkäisenä vuotena. Jakobsen oli mukana MM-kilpailuissa 1994 ja 1998.
Junkers Ju 388

Junkers Ju 388 "Störtebeker" on saksalainen nopea, Junkersin valmistama mäntämoottorikäyttöinen tiedustelu- ja pommikone. Sitä käytettiin toisessa maailmansodassa. Koneella oli omaan aikakauteensa nähden, varsin hyvät suoritusarvot. Se valmistui vain liian myöhään, sillä sen ensilento tapahtui joulukuussa 1943 sekä esittely myöhään vuoden lopulla 1944. Lisäksi sitä ehdittiin valmistaa liian vähäisissä määrin (valmistusmäärä oli arviolta 100 koneyksilöä) ehtiäkseen vaikuttaa riittävällä tavalla Saksan ilmasotaan sodan loppuvaiheilla. Alkuperäiseen edeltäjäänsä, Ju 88:aan nähden: tässä konetyypissä olivat BMW:n valmistamat tähtimoottorit, "Jumo"-rivimoottorien asemesta. Konetyyppi oli jatkokehittelyn tulosta Ju 188 -konetyypistä.
Omassa luokassaan konetyyppiä voidaan luokitella nopeana, sillä sen matkanopeus oli 540 km/h, huippunopeus 615 km/h (tuolloin lähinnä vain hävittäjäkoneille tyypillinen) sekä MW50-seoksella hetkellisesti jopa 655 km/h. Lakikorkeus oli sekin suuri, 13 440 metriä.
Espen Baardsen

Espen Baardsen (s. 7. joulukuuta 1977 San Rafael, Kalifornia) on norjalainen entinen jalkapalloilija. Hänen pelipaikkansa oli maalivahti.
Baardsen siirtyi synnyinmaansa Yhdysvaltojen alasarjoista Englannin Valioliigan Tottenham Hotspuriin kaudeksi 1996–1997. Hän pelasi seurassa neljän kauden aikana yhteensä 23 Valioliigan ottelua. Tämän jälkeen Baardsen pelasi kaksi kautta Englannin 1. divisioonan Watfordissa, jota hän edusti 41 sarjaottelun verran. Kaudella 2002–2003 Baardsen pelasi yhden Valioliigan ottelun Evertonissa. Hän lopetti uransa tuon kauden jälkeen vain 25-vuotiaana.
Norjan maajoukkueessa Baarsen pelasi vuosina 1998–2000 yhteensä neljä A-maaottelua. Hän oli mukana MM-kilpailuissa 1998.